Nyopererte Weronica sjokkert av renholdet på sykehus: – Bakteriebombe
Sykehuspasient Weronica Jacobsen ble overrasket over hvordan baderommet så ut på Drammen sykehus. – Verste jeg har sett.  Natt til onsdag forrige uke ble Weronica Jacobsen hasteoperert for tarmslyng på Drammen sykehus. Hun ble sjokkert da hun åpnet baderomsdøren på firemannsrommet, og endte opp med å bruke sokker da hun skulle dusje.  – Når du er nyoperert så må du ha deg en dusj. Men jeg klarte nesten ikke å gå inn der, så jeg tok på meg sokker og la et håndkle på gulvet, sier hun til VG.  Jacobsen delte frustrasjonen med mannen sin, som med en gang tok opp videokamera for å filme forholdene. Videoen viser blant annet et skittent sluk, og et flekkete dusjforheng. Jacobsen mener det var mugg de fant på badet.  – Mannen min er byggmester, og dette kan han alt om. Han sa at det var skadelig, forteller Jacobsen.  Drammens Tidende omtalte saken først.  Hun forteller at hun var utslitt og lei, etter at hun skal ha sagt ifra til sykehusets rengjøringstjeneste som ikke tok tak i saken.  Hun forteller at de som har ansvar for rengjøring svarte med at det kun var rens av toalett den aktuelle dagen.  Ledelsen ved Kirurgisk avdeling var ikke kjent med klagen fra pårørende om mangelfull rengjøring, ifølge Vestre Viken.  Paret er aktive motorsyklister, reiser mye og mener selv at de ikke har høye krav.  – Vi er veldig primitive. Så dette handler ikke om å være «fisefine». Det handler om sikkerhet for liv, og dette var en bakteriebombe. Det er det verste jeg har sett. Nå frykter Jacobsen at det ikke kun er på avdelingen hun selv lå på som preges av dårlig renhold.  – Når det ser sånn ut på den avdelingen, så må det se sånn ut på andre avdelinger også. Det vil jeg nekte å tro at det ikke gjør, sier hun, og legger til at hun er frustrert på vegne av andre pasienter.  – Klinikk Drammen sykehus og Klinikk for intern service vil på det sterkeste beklage at vedlikeholdet og renholdet har vært så vidt mangelfullt som bildene viser, sier direktør i Klinikk for intern service, Kristin Fagerhaug, til VG.  Hun forteller at Drammen sykehus dessverre har en gammel bygningsmasse, der kun nødvendig vedlikehold prioriteres i påvente av innflytting i det nye sykehuset på Brakerøya i 2025.  – Det er uansett vårt ansvar at pasientene ikke opplever slike forhold som bildene viser.  Fagerhaug opplyser at Klinikk for intern service nå har startet en gjennomgang av rutinene for renhold og vedlikehold for å hindre at lignende situasjoner oppstår.  – Vi gjennomgår blant annet rutinene for skifte av dusjforheng, rensing av sluk og generelt renhold for å unngå svartsopp. Forbedret renhold er nå utført på den aktuelle sengeposten, og dusjforhengene er skiftet der det er nødvendig.
Weronica Jacobsen ble hasteoperert for tarmslyng på Drammen sykehus. Hun forteller om skrekkelig dårlig renhold på badet på firemannsrommet der hun lå. Jacobsen mener det var mugg på badet og frykter for dårlig renhold på andre avdelinger. Klinikk for intern service har nå startet en gjennomgang av rutinene for renhold og vedlikehold for å hindre at lignende situasjoner oppstår. 